钦定古今图书集成/明伦汇编/氏族典/第038卷 > 《廖用贤尚友录》 > 江紑
## 钦定古今图书集成/明伦汇编/氏族典/第038卷 > 《廖用贤尚友录》 > 江紑

按《梁书江紑传》：“紑字含洁，济阳考城人也。父蒨，光禄
大夫。紑幼有孝性，年十三，父患眼，紑侍疾将期月，衣
不解带。夜梦一僧云：‘患眼者饮慧眼水必差’。及觉说
之，莫能解者。紑第三叔禄与草堂寺智者法师善，往
访之，智者曰：‘《无量寿经》云：‘慧眼见真，能渡彼岸’。蒨乃
因智者启舍同夏县界牛屯里舍为寺，乞赐嘉名。敕’”
答云：“‘纯臣孝子，往往感应。晋世颜含，遂见冥中送药。
近见智者，知卿第二息感梦云饮慧眼水’。慧眼则是
五眼之一号，若欲造寺，可以慧眼为名。”及就创造，泄
故井，井水清冽，异于常泉。依梦取水洗眼及煮药，稍
觉有瘳，因此遂差。时人谓之孝感。南康王为南州，召
为迎主簿。紑性静，好《老》《庄》《元》言，尤善佛义，不乐进仕。
及父卒，紑庐于墓，终日号恸不绝声，月馀卒。